google/wiki40b huggingface dataset:
Groznyj

Groznyj (russisk: Гро́зный, tsjetsjensk: Соьлжa-ГІала – Solj Ghaala) er hovedstaden i den russiske republikken Tsjetsjenia. 
I 1992 hadde byen om lag 480 000 innbyggere, men etter to kriger og mer enn ti års sammenhengende uroligheter endte byen i ruiner, og folketallet ble mer enn halvert (223 000 i 2002).
Groznyj ble grunnlagt av russerne i 1818 som ett av flere fort langs elva Sunzja. Stedet var en søvnig utpost inntil kommersiell oljeproduksjon kom igang i 1883. Det ble starten på en rivende utvikling av byen, som utviklet seg til et senter for oljeindustrien i et større område, med raffinerier, produksjonsbedrifter og servicevirksomhet tilknyttet oljeproduksjonen. Produksjonen var på sitt høyeste i 1932, da Groznyj-feltene utgjorde 1/3 av sovjetisk oljeproduksjon.
Etter den andre Tsjetsjenske krigen var slutt bestemte Russland sin regjering å bruke betydelige ressurser på å bygge opp igjen byen. I 2005 var byen igjen koblet til landets jernbanenettverk og den lokale flyplassen startet å fly normale ruter fra 2007, tre ganger ukentlig til Moskva. Det lokale fotballaget FC Akhmat Groznyj fikk tilatelse til å spille igjen i byen i 2008, og bygget en ny moderne stadion med plass til 30.000.
Jean-François Delacroix

Bakgrunn

Jean-François Delacroix var legesønn, og trådte i 1771 inn i gendarmeriet. Senere studerte han rettsvitenskap og praktiserte som advokat i Anet.

Den franske revolusjon

Delacroix ble i 1790 valgt til syndikus for Eure-et-Loir. I april 1791 ble han valgt til dommer i Court de cassation og i september 1791 valgte man i departement Eure-et-Loir ham til representant til den legislative forsamling. I den lovgivende forsamling tilhørte han militærutvalget. Def gikk han inn for harde tiltak mot kongen, Feuillantenes ministre og mot den katolske kirke. Fra 20. august til 2. september 1792 var Delacroix president for den lovgivende forsamling.
I september 1792 ble han valgt fra Eure-et-Loir til Nasjonalkonventet. Delacroix nærmet seg der Berget og presederte over nasjonalforsamlingen fra 4. til 18. oktober 1792.
Han ledsaget i slutten av november 1792 Georges Danton til Belgia, for å undersøke hvordan det stod til med nordarmeens forsyningssituasjon. Delacroix stemte i januar 1793 for at kong Ludvig XVI skulle henrettes. I mars 1793 ledsaget han atter Danton til Belgia. Deres oppdrag var å avverge general Dumouriez' forrtæderi, men de klyktes ikke i det. 
Den  6. april 1793 ble Delacroix innvalgt i Verferdskomiteen og gitt i oppdrag å obvervåke Krigsministeriet. Han medvirket aktivt med kampen mot  girondinerne (31. mai 1793 til 2. juni 1793). Men den 10. juli 1793 tapte han som tilhenger av Danton sin plass i Velferdskomiteen.Fra august 1793 til sin tilbakekallelse i januar 1794 virket Delacroix som repesentant i oppdrag i departementene Eure-et-Loir og Seine-Inférieure. 
Den 30. mars 1794 ble Delacroix sammen med Danton, Camille Desmoulins og andre indulgentene arrestert og anklaget for forræderi mot revolusjonen. Revolusjonstribunalet dømte alle de anklagede til døden den 4. april 1794. Jean François Delacroix døde for giljotinen den 5. april 1794 i Paris.
Simon Christian Hammer

Liv

Hammer tok filologisk embetseksamen i 1890 og studerte deretter historie og politikk i England. Han skrev en rekke bøker med emner fra moderne historie, samt to bind av Kristianias historie (1923–1929). Dessuten skrev han flere turisthåndbøker for Norge, og var redaktør for Norway Year Book. Han giftet seg med Helga Sofie Knudsen 30 juni 1910 i Oslo.
Hidripa

Utseende

Middelsstore, brune eller gråbrune påfuglspinnere. Som mange andre Hemileucinae gir de et litt "rufsete" inntrykk. Vingene er ensfargede bortsett fra en mer eller mindre kommaformet, mørk flekk på forvingen og en mer rundet flekk på bakvingen.

Utbredelse

Slekten er utbredt i Sør-Amerika (Peru, Brasil, Bolivia, Argentina).
Hydrogenmotorvei

En hydrogenmotorvei beskriver en veistrekning der det er etablert fyllestasjoner for hydrogen slik at hydrogendrevne kjøretøy kan etterfylle drivstoff langs traseen.
I Norge ble det startet et prosjekt (HyNor) for å etablere en hydrogenvei mellom Oslo og Stavanger i 2003. Målet var å opprette et sammenhengende nettverk av fyllestasjoner mellom de to byene for å legge grunnlaget for hydrogen som drivstoff for transportsektoren i Norge. Prosjektet resulterte i etablering av fire stasjoner i Oslo, Drammen, Porsgrunn, Lillestrøm og Stavanger, og ble drevet av Statoil. Anlegget i Oslo produserte hydrogenet ved hjelp av en elektrisk hydrolysør. I Drammen ble biogass fra avfallsanlegget på Lindum reformert til hydrogen. Stasjonen på Grenland var basert på industriell overskuddsgass fra PVC-fabrikken på Herøya. En ombygging av denne stasjonen i 2014 medførte fullautomatisering av hydrogenfyllingen ved at kundene kunne betale for drivstoffet med bankkort.
I 2011 ble det kjent at Statoil trakk seg fra sitt Hydrogenengasjement. Selskapet mente hydrogen var for lite lønnsomt til at det kunne forsvare fortsatt drift av stasjonene. Selskapet Hyop AS overtok driften av stasjonene i Oslo, Drammen og Porsgrunn. Stasjonen i Drammen ble flyttet til Gardermoen i 2015.
Liberty University

Liberty University er et kristent, baptistisk universitet i Lynchburg i Virginia i USA. Det ble grunnlagt i 1971.
Filosofien ved universitetet er konservativ og kristen-patriotisk, og studentene følger en relativt streng etisk kodeks også utenfor campus. Det er eksempelvis forbudt å kle seg i shorts eller å ha kles- eller hårmote som knyttes til «motkulturer». Det er obligatorisk andakt tre ganger per uke. Blant prominente talere ved Liberty finner vi en rekke ledende republikanere og predikanter, inklusive Ronald Reagan, Oliver North, Billy Graham, Jesse Helms, Mike Huckabee og John McCain.
Ved Liberty var det 17 606 studenter i 2006 og 701 vitenskapelig ansatte. Skolepengene samme år var US$ 15 800. Det gis eksamener opp til doktorgrad.
Pablo Daniel Osvaldo

Spillerkarriere

Osvaldo innehar både italiensk og argentinsk statsborgerskap, men valgte å representere Italia på landslagsnivå etter at Pierluigi Casiraghi tok ham ut på det italienske u21-landslaget i november 2007.
Som den tidligere argentinske Fiorentina-legenden Gabriel Batistuta spilte Osvaldo med nummer ni på ryggen i Fiorentina.  Han har også kopiert Batistutas målfeiring:  Å simulere å skyte med et maskingevær.  Etter overgangen til Bologna fikk han utdelt drakt nummer 99.
Osvaldo har rukket å score flere viktige mål i sin karriere.  Han scoret målet mot Chiles u21-landslag i Toulon-turneringen i 2008, han scoret også målet som sikret Fiorentina Mesterligaen-spill sesongen 2007/2008 etter et spektakulært brassespark i siste spillerunde mot Torino.  I tillegg var han mannen som på bortebane gav Fiorentina seieren mot rivalene i Juventus etter et mål på overtid i sesongen 2007/2008.
Sacred Books of the East

Sacred Books of the East er en monumental 50-binds bokserie av engelske oversettelser av asiatiske religiøse skrifter, redigert av Max Müller og utgitt av Oxford University Press mellom 1879 og 1910. Serien inkorporerer grunnleggende hellige tekster i hinduismen, buddhismen, taoismen, confucianismen, zoroastrianismen, jainismen og Islam.
Hele serien er public domain i USA, og de fleste er offentlig eiendom i mange andre land. Electronic versions of all fifty volumes are widely available online.
Ancistronycha violacea

Utbredelse

Ancistronycha violacea er utbredt, men ganske sjelden. Den finnes i Europa, østover i Asia.  Finnes i Norge

Utseende

Ancistronycha violacea er 11-14 mm lang. Palpenes (munnføtter) endeledd er økseformet og ikke smalt, ovalt. Antennenes tredje ledd lengre enn det andre leddet. Brystskjoldet (pronotum) har bare en svak innbuktning i bakkanten og har en overflaten som ikke er grovt rynket eller punktert. Brystskjoldets bakhjørner er tydelig avsatt, men ikke tydelig utstående. Leggene på bakbeina er vanligvis krummet inn mot kroppen. Pannen har en forhøyning mellom antennefestene. Dekkvingene har kort nedliggende behårning. Dekkvingene skjuler hele bakkroppen og er mørke, tydelige metallblå. Kroppen ellers er rødlig nesten orange. Brystskjoldets bakkant, føttene er svart. Men det finnes fargevariasjoner der nesten hele dyret er mørkt (lite rødgult).

Levevis

Ancistronycha violacea finnes på blomster, trær og busker i  juni og juli.  Larvene lever som predatore (rovdyr).  
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
6. juli

Navnedag

Torgrim, Torunn.
Armagh-boken

Armagh-boken (latin: Codex Ardmachanus eller Liber Ardmachanus), også kjent som Patricks kanon (irsk: Canóin Phátraic) er et irsk insulært manuskript fra begynnelsen av 800-tallet. Boken har sitt navn etter klosteret Armagh i Armagh i dagens Nord-Irland. Det alternative navnet «Patricks kanon» stammer fra en middelalder-tradisjon om at Irlands skytshelgen Patrick selv skal ha skrevet deler av boken.
Boken bestod opprinnelig av 222 folio av relativ liten størrelse, ca 195 x 145 mm. Folio 1 og foliene 41–44 er nå tapt. Boken har tre hoveddeler. Den første delen er en samling av nesten alt det eldste biografiske og historiske materialet knyttet til Patrick, den andre delen er den eneste bevarte komplette versjonen av det Det nye testamentet fra den tidlige irske kirke, og den siste delen er Sulpicius Severus' biografi om Martin av Tours.
Boken oppbevares i dag i biblioteket til Trinity College i Dublin, med katalogsignatur MS 52.
Penater

Penater (på latin Penates eller Di Penates) var i den romerske religion guddommelige vesener som voktet over husets forråd og i overført betydning over hele familiens velstand.  Deres navn er beslektet med ordet penu, «forråd», idet husets velstand berodde på Penatene.
De ble utelukkende omtalt i flertall, og opptrådte aldri som individuelle skikkelser med for eksempel egennavn. Huslaren ble i flere tilfelle assosiert med penatene.
Penater inngikk også i den romerske statskult som voktere over hele rikets velstand, og ble i denne forbindelse dyrket i forbindelse med Vestakulten. Disse penates publici var angivelig medbragt fra Troja av Æneas, og oppbevart i Lavinium.
Innavlsdepresjon

Innavlsdepresjon er redusert fitness i en populasjon som følge av paring mellom beslekta individer (innavl). Ordet depresjon brukes her i sin opprinnelige betydning, dvs. forsenkning eller lavere enn. Årsaken til den reduserte fitnessen er at økt innavl gir avkom med redusert heterozygositet.
Det er to hovedteorier for hvordan redusert heterozygositet kan gi innavlsdepresjon: overdominans og delvis dominans. Overdominanshypotesen bygger på at heterozygoter har høyere fitness (heterozygot fordel) og dermed vil redusert heterozygositet gi avkom med lavere fitness. Delvis dominans-hypotesen baserer seg på at det hos alle individer forekommer dødelige eller skadelige alleler hvis genuttrykk skjules i heterozygot form. Ved innavl øker forekomsten av homozygote loci og individer som er homozygote for de dødelige eller skadelige allelene vil få redusert fitness.
De fleste populasjoner har noen grad av innavlsdepresjon, fordi det i alle populasjoner finnes mutasjoner som har skadelig effekt og populasjonene er ikke uendelig store. Dermed vil parringer skje mellom individer som i noen grad (ofte liten hvis populasjonen er stor) er i slekt og dermed vil de skadelige allelenes effekt vil komme til uttrykk.
Hos hermafroditter finnes muligheten for den mest ekstreme formen for innavl, sjølbefruktning og innavlsdepresjon kan derfor være spesielt viktig hos slike organismer, som f.eks. blomsterplanter. Det er imidlertid ikke slik at graden av innavlsdepresjon følger direkte av populasjonens innavlsnivå, effekten av innavl er underlagt evolusjon. F.eks. kan effekten av innavlsdepresjon avta gjennom sterk innavl hvis de skadelige allelene fjernes fordi de uttrykkes i flere avkom. Slik "purging" kan gi økt gjennomsnittlig fitness i populasjonen.
Luverdense Esporte Clube

Historie

Klubben ble grunnlagt 24. januar 2004 av forretningsfolk og bønder. Klubbnavnet, Luverdense, henspiller på betegnelsen som benyttes på folk som er fra Lucas do Rio Verde.
I 2004 og 2007 vant klubben Copa Governador do Mato Grosso. Etter seieren i 2007, kvalifiserte klubben seg til Série C, som er det tredje nivået i brasiliansk fotball.
Sherborne

Historie

I angelsaksisk tid var byen kjent som Scirburne, som betyr «klar strøm / elv». Byen ble hovedstad i Wessex, et av de syv store kongerikene i middelalderens England. Kongene Ethelbert og Ethelbald av Wessex er gravlagt i Sherbourne Abbey.
I 705 ble Winchester bispedømme delt mellom Sherbourne og Winchester, og kong Ine grunnla en katedral for St. Aldhelm, den første biskopen av Sherborne. Bispeseted ble i 1075 flyttet til Old Sarum, og katedralen ble knyttet til et benediktinerkloster. I det 15. århundre ble klosteret brent ned av borgerne etter strid mellom byen og klosteret. Det ble gjenoppbygget mellom 1425 og 1504. Noen normanniske elementer er bevart. I 1539, i forbindelse med oppløsningen av klostrene under reformasjonen, ble det kjøpt opp av sir John Horsey. Katedralen ble da en anglikansk sognekirke.
På 1100-tallet bygget Roger de Caen, biskop av Salisbury og rikskansler i England, et befestet slott. Det ble ødelagt i 1645 av general Fairfax. Ruinene tilhører English Heritage. Sir Walter Raleigh bygget en elisabetansk herregård på slottets eiendom, og denne bygningen er nå kjent som Sherborne Castle.
King Edward's public school er en privatskole som først ble grunnlagt av kong Alfred. Den ble senere nedlagt, og så gjenopprettet i 1550 under sitt nåværende navn. Den bruker noen av bygningene som tidligere tilhørte katedralkomplekset. Den regnes som en av Storbritannias beste skoler.
Byen har også to fattighus fra viktoriansk tid, bygget i middelalderstil.
MAL Magyar Alumínium Termelő és Kereskedelmi Zrt.

MAL Magyar Alumínium Termelő és Kereskedelmi Zrt., (engelsk: MAL Hungarian Aluminium, tysk: Ungarische Aluminium Produktions und Handels AG (MAL AG)) er et selskap etablert 1995 i fylket Veszprém i Ungarn. Selskapet er  spesialisert i produksjonen av aluminium og relaterte produkter. Det ble etablert i forbindelse med privatiseringen av statlig ungarsk aluminiumindustri.

Historie

Selskapets største anlegg ved starten var Aluminiumoxidfabrikken i Ajka og aluminiumsmelteverket i Inota. 
Selskapet ble omstrukturert i 1997/1998 og delt i flere divisjoner, herunder MAL-Product S.R.L. i Romania og et Handels GmbH (MAL-Deutschland GmbH) i Tyskland. 2001 ble selskapet flertallsaksjonær i det slovenske SILKEM d.o.o. som produserer zeolitt og aluminium i Kidričevo. Videre kjøpte konsernet i 2004 selskapet Rudnici Boksita Jajce som driver en bauksittgruve nær Jajce i Bosnia. Den 31. januar 2006 ble bauksittsmelteverket i Inota nedlagt og to ovner ble tatt i bruk for omsmelting av skrot. 1. juni 2007 ble produksjonsanleggene for aluminium halvfabrikata i Inota solgt til firmaet INOTAL Aluminiumverarbeitungs GmbH.
Hele virksomheten er sertifisert etter ISO 9000 (9001) (kvalitetsstyring) og dessuten ISO 14000 (14001) (miljøstyring).  
70-75 % av produksjonen går til eksport til vesteuropeiske land. 
4. oktober 2010 sprakk en dam som inneholdt ca 600 000 – 700 000 kubikkmeter rødslam som spredte seg ut over et 40 kvadratkilometer stort område. I de nærliggende landsbyene Kolontar og Devecser døde minst ni mennesker og ca 150 ble skadet.
* Se hovedartikkel: Giftutslippet i Ungarn 2010
Den ungarske nasjonalforsamlingen vedtok 12 oktober 2010 å nasjonalisere selskapet for få kontroll over opprydningsarbeidet og pengene som brukes til dette. Ungarsk politi tok kontroll med selskapets kontorer og anlegg
GRID

GRID (forkortelse: gay-related immune deficiency norsk: homo-relatert immunsvikt) var det opprinnelige navnet på en sykdom som i dag er kjent som Aids. GRID ble først nevnt 11. mai 1982 i en artikkel i The New York Times. I denne artikkelen, er også begrepet «A.I.D.» (Acquired Immunodeficiency Disease) nevnt. I de tidlige dagene av aids (dvs. 1982-1985), ble også begrepene «gay cancer» og «gay plague» brukt.
Frankfurt-Hahn lufthavn

Historie

Hahn ble i 1951 anlagt av amerikanerne som en base under den kalde krigen.  I 1993 ble flyplassen overlevert til sivile tyske myndigheter.
Fløtemysost

Fløtemysost er en tradisjonsrik brunost som er laget av melk fra ku, og er mild og lys av farge.
Den noe mildere smaken til fløtemysost er populær og omtrent 30 % av all brunost som selges er fløtemysost.
Fløtemysost er også den første brunosten som ble laget, Anne Hov tilsatte kufløte til kumyse og det ble fløtemysost. Senere tilsatte hun geitmelk og gudbrandsdalosten var født.
Geitosten er fløtemysostens motstykke fordi den er lages av melk fra geit. Geitost er skarpere i smaken enn fløtemysost.
Amienskatedralen

Historie

Den sparsomme dokumentasjonen fra byggingen av den gotiske katedralen kan komme av brannene som ødelagte arkivene i 1218 og igjen i 1258—en brann som også ødela selve katedralen. Biskop Evrard de Fouilly iverksatte arbeide på katedralen i 1220. Robert de Luzarches var arkitekten til 1228, og ble fulgt av Thomas de Cormont til 1258. Hans sønn, Renaud de cormot, var arkitekt til 1288. Corbies krøniker gir en fullbyrdelsesdato for katedralen i 1266. Likevel fortsatte avsluttende arbeider. Gulvene er dekket med forskjellige utforminger, så som svastikadekorasjoner. Labyrinten ble innsatt i 1288. Tallrike skulpturer kan ses i katedralen. Katedralen inneholder det påståtte hode til Johannes Døperen, en relikvie brakt fra Konstantinopel av Wallon de Sarton da han vendte tilbake fra det fjerde korstog.
Amienskatedralen huset flere bemerkelsesverdige begivenheter, innbefattet ekteskapet til Charles VI til Isabella av Bayern i 1385. Til tross for kamper rundt Amiens under første og andre verdenskrig, unnslapp katedralen alvorlige skader.
Av vestfasadens speil er det som viser til Vincent av Beauvais' Speculum Universale den mest berømte. Den er oppdelt i flere encyklopediske skulptursuiter – Speculum doctrinale (håndens og åndens arbeide), Speculum morale (hvordan dydene overvinner lastene), Speculum historiale (den bibelske fortelling) – og etterfølges av relieffer med scener fra menneskets liv i årets tolv måneder og zodiakens stjernetegn.
Midtskipet har en innvendig høyde på 42,3 meter (jevnfør med Notre-Dames 26 meter). Midtskipets arkader opptar mer enn halve høyden. De vertikale elementene balanseres mot horisontale i form av triforier og rekker med kapiteler.
Statuer av helgener i katedralens portal har blitt identifisert som de lokalt beærede Victoricus, Fuscian og Gentian, St. Domitius, St. Ulfia og St. Fermin.
I 1981 ble katedralen opptatt i UNESCOs verdensarvliste.
Chronicle

Handling

Andrew Detmer (Dane DeHaan) er en tenåring som ikke har det altfor godt i livet: hans mor ligger for døden; faren slår ham; han blir mobbet på skolen; og han har ingen venner. Han blir også sett på som en "freak" av medelevene når han kjøper seg et kamera og bestemmer seg for å filme alt som skjer. Men når han og fetteren Matt (Alex Russell) og Matts venn Steve (Michael B. Jordan) oppdager en hule og utforsker den, forandrer Andrews liv seg fullstendig.
Han og de to andre oppdager at de har fått superkrefter, og mens de sammen lærer seg å kontrollere de nye kreftene, utvikler de seg til å bli en liten familie, og Andrew blir populær på skolen ved hjelp av en talentkonkurranse hvor han diskré bruker kreftene sine for å imponere medelevene. For første gang føler Andrew seg lykkelig og at han er fornøyd med tingenes tilstand. Men inne i Andrew bor det et fryktelig raseri som har bygget seg opp gjennom alle årene, og når det kommer frem og han mister vettet fullstendig, er han ikke bare en fare for seg selv, men for omgivelsene rundt og menneskene han bryr seg om.
Río Sierpe

Río Sierpe er ei elv sørvest i Costa Rica. Den er 82 kilometer lang, og går blant annet forbi byen Sierpe før den renner ut i Stillehavet. Den utgjør en del av Térraba Sierpe våtmarksområde.
Nenetsk

Geografi

Nenetsk blir avgrenset i vest av Kvitsjøen, i nord av Barentshavet, i nordøst av Karahavet, i øst av Jamalo-Nenetsk, i sør av republikken Komi, og i vest av Arkhangelsk oblast. I tillegg til fastlandsområdet hører øyene Kolgujev og Vajgatsj til Nenetsia.  Karastredet skiller Vajgatsj fra Novaja Semlja, som hører til Arkhangelsk oblast.
Landskapet er stort sett flatt. De største høydedragene er Uralfjellene i øst og den 300-400 meter høye Timan-ryggen i vest. Over 75 % av Nenetsia er  tundra, bare helt i sør er det skog. Viktige dyr er rein, fjellrev, rødrev, isbjørn, sel og hvalross. Den største elva er Petsjora som har et løp på 220 km innenfor Nenetsia. I tillegg er det mange mindre sjøer og elver. Klimaet er arktisk. Årsnedbøren varierer mellom 280 og 420 mm.

Historie

Nenetsk ble en del av Russland på slutten av 1400-tallet. Ved munningen av Petsjora og bredden av Pustosjøen ble byen Pustozersk, på komi Sar-dor grunnlagt i 1499, denne byen mistet den militære og kommersielle rollen sin på slutten av 1700-tallet. Til byen flytta det i løpet av hundreårene både russere og komiere.
Den samojediske nasjonale kretsen (край) ble grunnlagt i 1929, som et resultat av Stalin sin nasjonalitetspolitikk. Narjan-Mar ble administrativt senter i 1932. Statusen ble endret til «område» (округ) i 1977.
Nenetsene var nomader som levde på reindrift, jakt og fiske. På 1930-tallet ble de kollektivisert inn i reindrifts- og fiske-kolkhoser, og russerne og komiene ble kollektivisert til fiske- og landbrukskolkhoser. Noen av nenetsene bosatte seg på 1930-50-tallet i landsbyer rundt de nyoppstartede kolkhosene, og levde som fiskere og jegere for kolkhosene. På 1960-tallet ble det startet en aktiv politikk for å gjøre reindriftsnomadene bofaste, familiene skulle bo i landsbyer, mens mennene var på tundraen og drev med rein. Denne politikken var bare delvis vellykket, for også i dag er det mange nenetsiske samfunn som lever på tundraen som nomader.
Fra og med 1920-tallet ble det opprettet egne skoleinternat for nomadebarna. Undervisningen har vært på russisk, med et par timer i uka på nenetsisk.
Hisato Satō

Japans herrelandslag

Hisato Satō spilte 31 landskamper for Japans herrelandslag.
Sundabuen

Sundabuen er en vulkansk øybue i Indonesia. Den består av øyene Sumatra, Java og De små Sundaøyer. 
Sundabuen ligger i subduksjonssonen der Den indoaustralske kontinentalplaten møter den Den eurasiske kontinentalplaten. 
Jordskjelvet og tsunamien i Indiahavet 2004 oppsto i denne subduksjonssonen.
Kármánlinjen

Kármánlinjen er en tenkt flate om lag 100 km over havoverflaten som brukes for å definere grensen mellom jordens atmosfære og det ytre rom.
Denne definisjonen brukes av Fédération aéronautique internationale (FAI), som er en internasjonal organisasjon som fastsetter regler for rekorder, og kontrollerer og godkjenner nye rekorder innenfor aeronautisk og astronautisk virksomhet.
Kármánlinjen er oppkalt etter den ungarsk-amerikanske forskeren Theodor von Kármán. (kilde?)
Jing-Jin-Ji

Jing-Jin-Ji (kinesisk: 京津冀), eller Jingjinji, er hovedstadsområdet i Kina. Det omfatter området rundt byene Beijing og Tianjin og tilgrensende deler av provinsen Hebei langs kysten av Bohaihavet nord i landet. Det har en befolkning på over 100 millioner mennesker, og dekker et areal på 215 870 km².
Jing-Jin-Ji er i kraftig utvikling, og i 2015 lanserte myndigehetene et prosjekt som skal utvikle området som én enkelt by. Denne skal friske opp økonomien i det nordlige Kina og stå for en framtidsretta byutvikling. Jing-Jin-Ji tar dermed opp kampen mot de økonomiske regionene Perleflodens delta og Yangtzeflodens delta.
Navnet Jing-Jin-Ji er satt sammen av siste stavelse i Beijing, siste stavelse i Tianjin og ordet Ji, som er det tradisjonelle navnet på Hebei-provinsen. I tillegg til storbyene Beijing og Tianjin omfatter Jing-Jin-Ji også byprefekturene Baoding, Shijiazhuang, Tangshan, Cangzhou, Langfang, Zhangjiakou og Chengde.